Z počiatočných skúseností nadobudnutých z realizácie programov na mieste a zo spätnej väzby získanej od rôznych zainteresovaných strán vyplynulo, že by sa pravidlá FEAD mohli zlepšiť. V septembri 2016 Komisia prijala návrh na revíziu nariadenia o rozpočtových pravidlách spolu s navrhovanými zmenami celého radu odvetvových právnych predpisov. Návrh obsahuje viaceré zmeny nariadenia (EÚ) č. 223/2014 zamerané na ďalšie zjednodušenie riadenia fondu.

V roku 2016 Komisia začala tiež hodnotenie FEAD v polovici trvania s cieľom posúdiť výsledky programov FEAD. V rámci tohto hodnotenia sa začala otvorená verejná konzultácia zameraná na všetky zainteresované strany FEAD, ako aj na širokú verejnosť. Predbežná správa bude hotová v lete roku 2017. Konečná verzia bude predložená Európskemu parlamentu a Rade do 31. decembra 2018.

V roku 2016 Komisia uskutočnila prvý rozhodujúci krok smerom k budovaniu kapacít zainteresovaných strán FEAD spustením činnosti siete FEAD na výmenu skúseností a osvedčených postupov. Po úvodnej konferencii siete v júni 2016, na ktorej sa stretlo 200 zainteresovaných strán zo všetkých 28 členských štátov, sa do konca roka uskutočnili tri stretnutia siete FEAD. Tieto stretnutia boli zamerané na rôzne aspekty FEAD, ktorých cieľom je prispievať k sociálnemu začleneniu najodkázanejších osôb. Účastníci predstavili prípadové štúdie a informovali o výzvach a riešeniach týkajúcich sa otázok spoločného záujmu v súvislosti s vykonávaním programov FEAD. Na rok 2017 je naplánovaných päť stretnutí so zainteresovanými stranami.

V roku 2015 EÚ zaznamenala veľký prílev migrantov vrátane mnohých žiadateľov o azyl. Vyvolalo to mnoho obáv vrátane toho, ako im poskytnúť potrebnú materiálnu pomoc. Generálne riaditeľstvo pre zamestnanosť, sociálne záležitosti a začlenenie vypracovalo podkladový dokument o podpore, ktorá sa žiadateľom o azyl môže poskytnúť z Európskeho sociálneho fondu (ESF) a FEAD. Oprávnenosť žiadateľov o azyl na pomoc z FEAD závisí od vymedzenia zo strany členských štátov, kto môže fond využívať. Podkladový dokument bol predložený a prerokovaný s členskými štátmi na osobitnom zasadnutí 25. septembra 2015.

V priebehu roka sa pokročilo v príprave sekundárneho právneho rámca FEAD. Do konca roka 2015 Komisia prijala a uverejnila tri delegované akty a päť vykonávacích aktov, t. j. 80 % miera dokončenia. Do novembra 2016 prijala a uverejnila všetky vykonávacie a delegované akty.

Toto zhrnutie je založené na informáciách obsiahnutých v správach o realizácii za rok 2015 v podobe, v akej ich schválila Komisia. Spojené kráľovstvo (UK) nepredložilo správu o realizácii, pretože v roku 2015 sa nevykonávali žiadne činnosti. Zhrnutie poskytuje všeobecný prehľad o vývoji týkajúcom sa FEAD na úrovni EÚ a predstavuje informácie poskytnuté členskými štátmi v súlade so štruktúrou správ. Poskytuje tiež prehľad konzultácií týkajúcich sa využívania FEAD, ktoré sa uskutočnili v roku 2015 so zástupcami EÚ partnerských organizácií. Oznámené hodnoty spoločných ukazovateľov sa nachádzajú v prílohe.

V monitorovacích opatreniach fondu sa uvádza, že členské štáty musia každý rok do 30. júna nasledujúceho kalendárneho roka poslať Komisii správu o realizácii svojich programov. Komisia posúdi správy o realizácii a v prípade potreby požiada príslušný členský štát o vykonanie zmien. Komisia je tiež povinná predložiť Európskemu parlamentu a Rade zhrnutie správ predložených členskými štátmi.

Aj keď sociálne začlenenie najodkázanejších osôb je ústredným prvkom OP II, je tiež nevyhnutnou súčasťou OP I. Poskytovanie materiálnej pomoci musí byť doplnené sprievodnými opatreniami zameranými na podporu sociálneho začlenenia konečných príjemcov (napr. ich odporučením príslušným službám, ponúknutím usmernenia k vyváženému stravovaniu a poskytnutím poradenstva o hospodárení s finančnými prostriedkami). OP I tak rieši základné materiálne potreby najviac znevýhodnených osôb a pomáha im urobiť krok k opätovnému začleneniu do spoločnosti.

Celková disponibilná suma finančných prostriedkov z FEAD je 3 813 miliónov EUR v aktuálnych cenách. Všetky členské štáty využívajú fond na vnútroštátnej úrovni prostredníctvom operačných programov. Počas fázy programovania by sa členské štáty mohli rozhodnúť vypracovať operačný program potravinovej a/alebo základnej materiálnej pomoci (OP I) a/alebo operačný program sociálneho začlenenia najodkázanejších osôb (OP II). Majú voľnosť aj pri určovaní cieľových skupín, konkrétnych druhov poskytovanej podpory a geografického pokrytia svojich programov.

Fond európskej pomoci pre najodkázanejšie osoby (ďalej len „FEAD“) bol zriadený nariadením (EÚ) č. 223/2014. Jeho cieľom je prispievať k zmierneniu najhorších foriem chudoby v EÚ, ako je bezdomovectvo, chudoba detí a potravinová deprivácia. V zmysle tohto nariadenia sa FEAD môže použiť na podporu najviac znevýhodnených skupín v spoločnosti, a to poskytovaním potravín a základného spotrebného tovaru ako oblečenia, obuvi a hygienických potrieb alebo organizovaním činností zameraných na sociálne začlenenie. Týmto spôsobom jeho pridaná hodnota spočíva v tom, že poskytuje špecializovanú podporu skupine osôb, ktoré nemusia mať možnosť priameho prístupu k iným nástrojom financovania EÚ, napr. k európskym štrukturálnym a investičným fondom (EŠIF), a ich využívaniu.

III. Úroveň realizácie operačných programov

Finančné plnenie

Finančné plnenie programov FEAD sa v roku 2015 zrýchlilo. V 21 členských štátoch bolo pridelených na operácie FEAD 419,3 milióna EUR, čo je nárast oproti 333,5 milióna EUR v roku 2014. Spolu to je 752,7 milióna EUR viazaných výdavkov za obdobie rokov 2014 – 2015 alebo 17 % celkových zdrojov programov (EÚ a vnútroštátne spolufinancovanie). Akcelerácia bola ešte výraznejšia v prípade platieb príjemcom: 388 miliónov EUR bolo vyplatených v roku 2015, čo je štvornásobné zvýšenie oproti 96,3 milióna EUR v roku 2014. Väčšina platieb smerovala na operácie potravinovej pomoci (97,7 %).

Žiadosti o platbu sa Komisii predkladali po prvýkrát v roku 2015. Tri členské štáty (EE, FR a LV) vykázali sumu 46,3 milióna EUR oprávnených verejných výdavkov. Do 31. decembra 2016 Komisia vyplatila platby vo výške 732,3 milióna EUR, z toho 312,8 milióna EUR boli priebežné platby.

Fyzická realizácia (OP I)

K akcelerovanému finančnému plneniu v roku 2015 došlo vďaka ďalšiemu pokroku, ktorý sa dosiahol pri fyzickej realizácii programov FEAD. Do konca roka bola pomoc poskytnutá v 16 z 24 členských štátov s OP I. Dovedna bolo v roku 2015 distribuovaných 408 770 ton potravín, pričom Taliansko (IT) zodpovedalo za najväčší podiel vo výške 21,4 %. Päť krajín (ES, FR, IT, PL, RO) poskytlo viac než 93 % celkového množstva potravinovej pomoci. Potraviny boli distribuované vo forme balíčkov v 14 členských štátoch.

Počet krajín, ktoré distribuovali jedlá, vzrástol z dvoch v roku 2014 na sedem v roku 2015 (BE, BG, ES, FI, IT, LV, PL). Odhaduje sa, že v roku 2015 fond FEAD čiastočne alebo v plnej miere prispel k poskytnutiu 47 miliónov jedál.

Mliečne výrobky, po ktorých nasledujú škrobové potraviny, zodpovedajú za najväčší podiel celkového množstva poskytnutej potravinovej pomoci – viac než polovica celkového množstva. Ovocie a zelenina na úrovni tesne nad 10 % zodpovedá za tretí najvyšší podiel celkového množstva. Komisia by si želala stály nárast množstva distribuovaného ovocia a zeleniny, pretože to predstavuje najlepšiu záruku na podporu zdravého stravovania v sociálno-ekonomických skupinách na nízkej úrovni.

Príklad: Potravinové výrobky distribuované vo Francúzsku (FR) Mrazené maslo, slnečnicový olej, čerstvé maslo, múka, kuskus, cestoviny (makaróny), dlhozrnná ryža, polotučné mlieko, kondenzované mlieko, cukor, kockový cukor, zelená fazuľka, hrach siaty/mrkva, zemiakové vločky, šošovica (varená cibuľa, mrkva atď.), zeleninový cassoulet, lúpané paradajky, ratatouille, kuskus s kuracím mäsom, mrazený pórový koláč, biela ryba a ryža à la provençale, pastiersky koláč, ementálsky syr, tavený syr, čokoládový puding, karamelový koláč so šľahačkou, ryžový nákyp, mliečna čokoláda, čokoládové sušienky, jablková šťava bez pridaného cukru, broskyne, nízkokalorický ananásový sirup, ryžové a celozrnné obilniny, mletá káva, džem, mrazené morčacie rezne, mrazené hovädzie hamburgery, kuracie stehno, mrazené filé z bielej ryby, celý tuniak pruhovaný v slanom náleve, sardinky v slanom náleve.

Okrem potravín kúpených s pomocou finančných prostriedkov z fondu FEAD v roku 2015 prispel tento fond aj k obmedzeniu plytvania potravinami financovaním potravinových darov. V Luxembursku (LU) bolo 51 % distribuovaných potravín z darovaných potravín, v prípade ktorých sa z fondu FEAD uhradili len náklady partnerských organizácií na dopravu a distribúciu. Luxembursko (LU) vykonávalo tiež činnosti na zvyšovanie informovanosti s cieľom povzbudiť potenciálnych darcov, aby darovali potraviny.

V roku 2015 bola základná materiálna pomoc poskytnutá prvýkrát aj v troch členských štátoch. Rakúsko (AT) rozdelilo školské potreby 33 493 študentom zo znevýhodnených rodín. Luxembursko (LU) kombinovalo distribúciu potravín so základnými hygienickými potrebami, napr. šampón a zubná pasta, pre 9 243 osôb. Podobné hygienické potreby boli distribuované aj v Litve (LV) spolu s ďalšími potrebami, napr. pracími prostriedkami a tekutými prípravkami na umývanie riadu, 25 675 konečným príjemcom.

Odhaduje sa, že potravinovú pomoc z FEAD využilo v roku 2015 viac než 14 miliónov osôb, z čoho je 47,2 % (6,7 milióna) žien. Odhaduje sa, že približne 30 % konečných príjemcov (4,1 milióna) sú deti vo veku 15 rokov alebo menej a 10 % (1,4 milióna) ľudia vo veku 65 rokov alebo viac. Odhaduje sa, že medzi konečnými príjemcami sa nachádza aj 5,5 % (0,8 milióna) osôb so zdravotným postihnutím, takmer 14 % (2 milióny) migrantov, osôb s cudzím pôvodom (vrátane utečencov a iných osôb, ktorým sa poskytla medzinárodná ochrana), príslušníkov menšín a 8,5 % (1,2 milióna) bezdomovcov.

Pri pohľade na súhrnné hodnoty spoločných ukazovateľov je potrebné vziať do úvahy, že ukazovatele počtu ľudí, ktorí využívali podporu z OP I fondu FEAD, sú založené na odhadoch partnerských organizácií, aby sa obmedzilo administratívne zaťaženie týchto organizácií, ako aj konečných príjemcov. Odhady sa môžu zakladať na metódach výberu vzoriek (napr. počítanie príjemcov v určitých dňoch alebo v určitých týždňoch roka a extrapolácia) alebo na iných metódach. Môže sa stať, že v niektorých prípadoch sa koneční príjemcovia započítajú viac než jedenkrát na účely stanovenia odhadov partnerských organizácií. Okrem toho koneční príjemcovia, ktorí využili potravinovú pomoc, mohli využívať aj materiálnu pomoc. V dôsledku tohto prístupu je potrebné oznámené hodnoty posudzovať ako hrubý odhad počtu prípadov účasti a nie ako počet jednotlivých účastníkov na operáciách FEAD, alebo ako počet koľkokrát bola pomoc z FEAD poskytnutá znevýhodneneným osobám.

Keďže každá krajina má vlastné vnútroštátne vymedzenie najodkázanejších osôb, počet konečných príjemcov sa medzi členskými štátmi líši. Cieľová skupina sa najčastejšie určuje na základe ekonomických kritérií, v takom prípade vnútroštátne orgány vypracujú zoznamy osôb, ktoré sú oprávnené na podporu z FEAD. V niektorých krajinách existujú iné, flexibilnejšie spôsoby určenia oprávnenosti konečných príjemcov. V niektorých prípadoch partnerské organizácie môžu určiť oprávnenosť osoby „na mieste“ na základe informácií, ktoré táto osoba uvádza o svojej situácii. Podpora sa niekedy poskytuje bezdomovcom na ulici alebo v sociálnej jedálni bez potreby formálnej identifikácie príslušných osôb alebo požadovania informácií. V takýchto prípadoch hodnoty oznámené pre ukazovatele výsledkov FEAD môžu byť len odhadmi toho, koľkokrát sa poskytla pomoc FEAD a nevyjadrujú skutočný počet znevýhodnených osôb, ktorým sa poskytla podpora.

Dôležitým aspektom FEAD je, že podporovaním sociálneho začlenenia najodkázanejších osôb sa usiluje pôsobiť nad rámec poskytovania len materiálnej podpory. Z tohto dôvodu sa pomoc poskytovala spolu s radom sprievodných opatrení. Najbežnejším opatrením zostáva poskytovanie informácií a nasmerovanie na príslušné sociálne služby. Členské štáty často v správach uvádzajú poskytovanie usmernení k vyváženej strave, organizovanie seminárov o varení zameraných na to, ako predchádzať plytvaniu potravinami a poskytovanie poradenstva o riadení rozpočtu domácnosti. V niektorých prípadoch sa poskytuje aj psychologická podpora a pomoc pri prekonávaní ťažkostí (LU, LV), ako napr. poradenstvo v súvislosti s výchovou detí (LV), poradenstvo o spôsoboch riešenia naliehavých situácií (BG), pomoc zameraná na zlepšenie sociálnych zručností konečných príjemcov, bezplatná právna pomoc (SI), informácie o dostupnom bývaní a aktivitách na zlepšenie gramotnosti (FR). Sprievodné opatrenia vo Fínsku (FI) zahŕňali aj rôzne opatrenia na zlepšenie úrovne telesnej aktivity a na podporu zdravého životného štýlu konečných príjemcov, ako aj distribúciu knižiek s receptami.

Sprievodné opatrenia sú neoddeliteľnou súčasťou realizácie OP I, keďže sú zamerané na podporu sociálneho začlenenia konečných príjemcov. Poskytovanie sprievodných opatrení konečným príjemcom je povinnosťou, členské štáty sa však môžu rozhodnúť, či ich budú alebo nebudú financovať prostredníctvom FEAD. Zo správ z roku 2015 vyplývajú rôzne výsledky, pokiaľ ide o zavádzanie sprievodných opatrení. Zatiaľ čo v niektorých krajinách sú koneční príjemcovia otvorenejší k týmto doplnkovým opatreniam, v iných je záujem o takéto opatrenia pomerne nízky. V niektorých prípadoch sa koneční príjemcovia v dôsledku nedostatku skúseností s činnosťami zameranými na sociálne začlenenie zdráhajú na nich zúčastňovať. Jednou z výziev pre partnerské organizácie v priebehu vykonávania programu je zlepšenie účasti konečných príjemcov na sprievodných opatreniach. Toto je mimoriadne dôležité, pretože tieto opatrenia sú zamerané na podporu sociálneho začlenenia konečných príjemcov a môžu slúžiť ako prepojenie s ESF.

Fyzická realizácia (OP II)

Programy sociálneho začlenenia v roku 2015 boli venované prípravným činnostiam vrátane zriadenia monitorovacích výborov a výberu partnerských organizácií.

OP II Nemecka (DE) je zameraný na zlepšenie sociálneho začlenenia najodkázanejších prisťahovalcov v EÚ a ich detí, ako aj na sociálne začlenenie bezdomovcov alebo osôb ohrozených bezdomovectvom. Po jeho prijatí začiatkom roku 2015 bol zriadený monitorovací výbor. Jeho prvé predbežné zasadnutie sa uskutočnilo v januári a ďalšie zasadnutie sa konalo v marci. V júni 2015 riadiaci orgán uverejnil výzvu na predkladanie návrhov pre prvé kolo na obdobie rokov 2016 – 2018. Dovedna sa pre toto prvé kolo zhromaždilo 191 návrhov projektov. Výzva zahŕňala ako opatrenie na zjednodušenie používanie paušálnych sadzieb navrhnutých na vnútroštátnej úrovni.